Tiago Mendes

Tiago Mendes (født 2. mai 1981) er en portugisisk fotballtrener og tidligere fotballspiller.
Han ble hentet til Juventus fra det franske topplaget Lyon for rundt 13 millioner euro. Han har tidligere spilt for Chelsea, Benfica og Braga. Han har spilt 48 landskamper for Portugal. Han spiller normalt sentralt på midtbanen.


== Karriere ==
Tiago Mendes' gjennombrudd kom i sesongen 1999/2000, da han spilte på reservelaget til den portugisiske toppserieklubben Braga. Den påfølgende sesongen ble han tatt inn på førstelaget, og hjalp laget til en fjerdeplass i serien, kun en plass unna kvalifisering til UEFA-cupen. Han gikk til Benfica i desember 2001. Med sine tretten mål i 2002/2003-sesongen, var han en viktig årsak til andreplassen i serien. Han var også på banen når laget slo Porto i den portugisiske cupfinalen 2004.
Han ble hentet til Chelsea av José Mourinho i juli 2004 for 15 millioner euro, og gjorde en bra sesong. Han spilte 34 av 38 ligakamper, og scoret fire mål, blant annet i bortedebuten mot Crystal Palace, og mot Manchester United på Old Trafford, etter at ligagullet allerede var sikret. Til tross for dette havnet Tiago på benken når Michael Essien ble hentet til klubben i 2005. Han valgte derfor å signere en fireårskontrakt med franske Lyon for 10,1 millioner euro. Mourinho innrømmet senere at det var en stor tabbe å selge portugiseren.Tiago fant seg godt til rette i en defensiv midtbanerolle for Lyon, og scoret sju mål på 37 kamper i den første sesongen for den franske klubben. Han fulgte opp med seks mål på 40 kamper i sin andre sesong. I 2007 begynte ryktene å svirre om at de italienske storklubbene Juventus og AC Milan var ute etter Tiago. Han signerte for Juventus den 21. juni for 13 millioner euro. Han måtte imidlertid tåle noe kritikk for sin innsats i debutsesongen for Juventus. Den påfølgende sesongen fikk Juventus ett tilbud om en låneavtale fra engelske Everton. Tiago avslo imidlertid tilbudet, og klarte etter hvert å etablere seg i startelveren, helt til han ble satt ut av en skade i slutten av november 2008. Han ble etter dette henvist til benken av spillere som Christian Poulsen, Claudio Marchisio, og senere Diego og Felipe Melo. Han valgte derfor å signere en låneavtale med spanske Atlético Madrid i januar 2010, og har vært et naturlig førstevalg som sentral midtbane for klubben, foran Raúl García.


=== Landslagskarriere ===
Tiago landslagsdebuterte for Portugals landslag i en vennskapskamp mot Skottland i november 2002. Han har fast plass på Portugals midtbane, og var en del av laget som nådde finalen i Europamesterskapet i 2004. Han spilte en viktig rolle i kvalifiseringen til VM 2006, og spilte fem kamper i mesterskapet der Portugal nådde semifinalen. Tiagos eneste landslagsmål kom mot Serbia i kvalifiseringen til EM 2008.


== Referanser ==


== Eksterne lenker ==
(en) Tiago Mendes – FIFA 
(en) Tiago Mendes – UEFA 
(fr) Tiago Mendes – LÉquipe 
(en) Tiago Mendes – Transfermarkt 
(en) Tiago Mendes – Transfermarkt (manager) 
(en) Tiago Mendes – national-football-teams.com 
(en) Tiago Mendes – WorldFootball.net 
(en) Tiago Mendes – Soccerbase.com 
(en) Tiago Mendes – FootballDatabase.eu 
(de) Tiago Mendes – fussballdaten.de 
Bilde av Tiago på www.independent.co.uk